Á vaa ḿbim Ámasa o ngávaaban á zēn nálā, bod bə́sə̄ bə́ ngalod fɔ́ɔ́ hə ǹlodán, bə́ toŋo Yoab nə́ bâkə bátsīdan Shɛva, mɔ́n Bikri. 14Nyé a kələ a kálan á mə̄ndá mə́ Ísraɛ̂l mə́sə a kələ kwí Ável Beth Maaka ai á Bəberít bə́sə. Dzam dá, ńdɔ̄ bə́ ngáman tógan, bə́ ngákə bátsīdan nyé. 15Ḿból bə́ ngázu lúman ai nyé Avel Beth Maaka, bə́ kɔ́dán dzāl óngōla bitá á nyɔ́l á kpág, dzǎl á ḿfūdú á efɔ̌g étē. Ńkunda ósə̄ yā ó ngábə́ ai Yoab, ó ngafág sí nə̄ bə́ bug m̀fim. 16M̀fəfə́g mīníngá ó ngayédan á tísɔn nâ: “Vógólán nā; vógólán nā ! Kadán Yoab nâ: súbúgū mú, mayi kɔ́bɔ ai wa.” 17Á sɔ́ á ngāsɔ́, nyé ai nyé nâ: “Yə wǎ ó nə̄ Yoab ?” Nyé nâ: “Ma fɔ́ɔ́”, nyé ai nyé nâ: “Vógólō hḿ ńkɔ̄bɔ̄ étúgā mīníngá dzóe.” Nyé nâ: “Mavógolo.” 18A dúgán fə kə ai ǹkɔ́bɔ̄ ósū nyé nâ: “Bətará bə́ ngáku ǹkaná nâ: Bə́ sílígi Avel, abím tē lə́ yə̄án. 19Mǎ mə̄ nə́ é dzóm yádaŋ dǐŋ mvɔ̄í, ńdɔ wa wadzə́ŋ naa wandáman tísɔn ai edzə́dzalá yǎ Ísraɛ̂l. Amú dzé wāndáman elíg Ńtondôbə ?” 20Yoab nyé nâ: “Édílī á kə̄lə́ fɔ̄ɔ̄ ma oyǎb oyǎb, mǎndāmǎn kig, mǎbūg kig. 21Sə̌ kig éyə adzó á nə́ nālá. Mod yǎ ńkǒl Efraím, dzwé nâ Shɛva, mɔ́n Bikri, énye a bɛ́dé wɔ́ wóé ábə ǹkúkúmá Dávid. Kalán ma nyé, mə́ dzōge dili tísɔn.” Miníngá nyé ai Yoab nâ: “Bâyi wa woa ńlō wóé á ḿfim á yād.” 22Miníngá á dūgán á bod bə́ ngábə́ ǎ ngakɔ́bɔ ai bɔ́ ńkɔ̄bɔ̄ fəg. Ńdɔ̄ bə́ ngátsíg Shɛva, mɔ́n Bikri ǹló, bə́ wōá Yoab. Nyé a lɔ́ŋɔ́ fɔ̄ɔ̄ tɔ́ŋ, bə́ kódó á tísɔn, anə́ mod a dúgán êbə̌m dzíé. Yoab nyé a dúgán á Yērúzalɛm ábə ǹkúkúmá.